Prečišćeni tekst Uredbe o minimalnom skupu usluga koje obuhvata Univerzalni servis obuhvata sljedeće propise:
1. Uredba o minimalnom skupu usluga koje obuhvata Univerzalni servis ("Službeni list Crne Gore", br. 046/14 od 31.10.2014),
2. Uredba o izmjenama Uredbe o minimalnom skupu usluga koje obuhvata Univerzalni servis ("Službeni list Crne Gore", br. 072/20 od 19.07.2020), u kojima je naznačen njihov dan stupanja na snagu.
UREDBA
O MINIMALNOM SKUPU USLUGA KOJE OBUHVATA UNIVERZALNI SERVIS
("Službeni list Crne Gore", br. 046/14 od 31.10.2014, 072/20 od 19.07.2020)
Predmet
Član 1
Ovom uredbom određuje se minimalni skup usluga koje obuhvata Univerzalni servis, koje su dostupne svim krajnjim korisnicima po pristupačnoj cijeni, bez obzira na njihov geografski položaj.
Minimalni skup usluga koje obuhvata Univerzalni servis
Član 2
Minimalni skup usluga Univerzalnog servisa obuhvata sljedeće usluge:
   1) ispunjavanje opravdanog zahtjeva korisnika za pristup javnoj elektronskoj komunikacionoj mreži i javno dostupnim elektronskim komunikacionim uslugama na fiksnoj lokaciji, čime se omogućava govorna komunikacija i brzina prenosa podataka koja omogućava funkcionalni pristup internetu;
   2) pružanje usluge univerzalnog telefonskog imenika (u daljem tekstu: Univerzalni imenik) i univerzalne službe za davanje informacija o telefonskim brojevima pretplatnika (u daljem tekstu: Univerzalna služba informacija); i
   3) posebne mjere i povoljnosti za lica sa invaliditetom, uključujući i pristup hitnim službama, službi za davanje informacija o broju pretplatnika i imeniku pretplatnika, koje omogućavaju jednake mogućnosti za pristup javno dostupnim telefonskim uslugama koje imaju i drugi krajnji korisnici, kao i odgovarajući izbor operatora dostupnih većini krajnjih korisnika.
Pristup javnoj elektronskoj komunikacionoj mreži i javno dostupnim elektronskim komunikacionim uslugama na fiksnoj lokaciji
Član 3
Usluga pristupa javnoj elektronskoj komunikacionoj mreži i javno dostupnim elektronskim komunikacionim uslugama, na fiksnoj lokaciji iz člana 2 stav 1 tačka 1 ove uredbe obuhvata:
   1) obezbjeđivanje priključka na javnu elektronsku komunikacionu mrežu na fiksnoj lokaciji, na osnovu opravdanog zahtjeva korisnika, unutar prostorija korisnika, njegovog domaćinstva ili poslovnog prostora, nezavisno od tehnologije koja se koristi;
   2) omogućavanje korišćenja javno dostupne telefonske usluge, za sve vrste poziva pri čemu se ova usluga pruža 24 časa dnevno sedam dana u nedjelji;
   3) omogućavanje besplatnih telefonskih poziva prema brojevima hitnih službi, jedinstvenom evropskom broju za pozive u hitnim slučajevima 112 i prema brojevima iz opsega 116;
   4) omogućavanje preuzimanja (download) i slanja (upload) podataka, između udaljenog web site-a i terminalnog uređaja korisnika;
   5) obračun pruženih usluga prema ostvarenom obimu saobraćaja i korišćenje jediničnog vremenskog intervala jedna sekunda (1s) za obračun obima ostvarenog telefonskog saobraćaja, a obračunsku jedinicu jedan kilobajt (1kB) za obračun količine prenesenih podataka;
   6) besplatno dostavljanje mjesečnog računa za pružene usluge;
   7) organizovanje službe za prijavu kvarova koja će biti dostupna korisniku 24 časa dnevno, sedam dana u nedjelji; i
   8) organizovanje službe za otklanjanje kvarova.
Univerzalni imenik i Univerzalna služba informacija
Član 4
Usluga Univerzalnog imenika obezbjeđuje da podaci o pretplatnicima javno dostupnih telefonskih usluga, osim za pretplatnike koji su zahtijevali zabranu unošenja i objavljivanja tih podataka, budu uključeni u Univerzalni imenik.
Operator Univerzalnog servisa obezbjeđuje da Univerzalni imenik bude dostupan u elektronskom obliku.
Univerzalna služba informacija mora biti dostupna 24 časa dnevno i sedam dana u nedjelji.
Posebne mjere i povoljnosti za socijalno ugrožena lica i lica sa invaliditetom
Član 5
Operator Univerzalnog servisa koji pruža uslugu iz člana 2 stav 1 tačka 1 ove uredbe dužan je da:
   1) korisnicima Univerzalnog servisa sa oštećenim vidom obezbijedi telefonske aparate koji pored uobičajene numeracije, sadrže i simbole Brajeve azbuke;
   2) korisnicima sa oštećenim sluhom obezbjedi komunikaciju sa hitnim službama putem sistema kratkih poruka (SMS), ako se pružanje usluge bazira na mobilnoj mreži; i
   3) ponudi cjenovne opcije ili pakete za socijalno ugrožena lica i lica sa invaliditetom.
Prestanak važenja
Član 6
Danom stupanja na snagu ove uredbe prestaje da važi Uredba o minimalnom setu usluga koje obuhvata Univerzalni servis ("Službeni list CG", br. 60/10 i 20/12), Pravilnik o uslovima i načinu korišćenja minimalnog seta zakupljenih linija ("Službeni list CG", broj 70/09) i Pravilnik o uslovima za interoperabilnost digitalne televizijske korisničke opreme ("Službeni list CG", broj 43/10).
Stupanje na snagu
Član 7
Ova uredba stupa na snagu osmog dana od dana objavljivanja u "Službenom listu Crne Gore".